ΓΡΑΠΤΗ ΕΡΩΤΗΣΗ P-2334/97 υποβολή: Daniel Varela Suanzes-Carpegna (PPE) προς την Επιτροπή (30 Iουνίου 1997)

Θέμα: Τοποθέτηση της Επιτροπής σχετικά με τις μικτές ισπανο-βρετανικές αλιευτικές επιχειρήσεις

Σύμφωνα με δηλώσεις του Βρετανού Πρωθυπουργού και του Υπουργού Γεωργίας, τόσο στο Βρετανικό Κοινοβούλιο όσο και στον τύπο της 18ης Ιουνίου 1997, μετά τη Διάσκεψη Κορυφής του Άμστερνταμ, η Βρετανική Κυβέρνηση υπολογίζει στη γραπτή διαβεβαίωση, υπό μορφήν επιστολής, του Προέδρου της Επιτροπής για υποστήριξη της βρετανικής αλιευτικής πολιτικής σε σχέση με την αλλαγή των συνθηκών υπό τις οποίες ασκούν τις δραστηριότητές τους οι μικτές ισπανο-βρετανικές αλιευτικές επιχειρήσεις στα κοινοτικά ύδατα του Ηνωμένου Βασιλείου.

1. Αληθεύει ότι η Επιτροπή δεσμεύθηκε γραπτώς ότι θα υποστηρίξει μέτρα που προτείνονται μονομερώς από τη Βρετανική Κυβέρνηση για τον τομέα αυτό;

2. Ποιά νομική και πολιτική ισχύ προσδίδει η Επιτροπή στην εν λόγω επιστολή;

3. Μπορεί ο συντάκτης της παρούσας ερώτησης να πληροφορηθεί το περιεχόμενο του εγγράφου αυτού;

4. Έλαβε υπόψη η Επιτροπή τη γνώμη της Ισπανικής Κυβέρνησης πριν προβεί στη σύνταξη του εν λόγω εγγράφου;

5. Άκουσε η Επιτροπή τους ενδιαφερόμενους πριν υιοθετήσει μια τέτοια πρόταση;

6. Πιστεύει η Επιτροπή ότι ανταποκρίνεται στην υπόθεση αυτή στις υποχρεώσεις ενός πιστού θεματοφύλακα των συνθηκών και στις βασικές αρχές και θεμελιώδεις ελευθερίες που απορρέουν από τις συνθήκες, παρεμβαίνοντας υπέρ της πρότασης μιας κυβέρνησης σχετικά με ένα θέμα για το οποίο υπάρχει νομολογία του Δικαστηρίου των Ευρωπαϊκών Κοινοτήτων υπέρ της νομιμότητας των δραστηριοτήτων των επιχειρήσεων αυτών (παρότι ορισμένες αναμένουν ακόμη αποζημίωση από τις βρετανικές αρχές κατ' εφαρμογή των αποφάσεων του Δικαστηρίου), επιχειρήσεις που ασκούν τις δραστηριότητές τους σύμφωνα με τις βασικές αρχές και τις ελευθερίες που αποτελούν την ουσία της ενιαίας αγοράς η οποία κατοχυρώνεται στη Συνθήκη;

Κοινή απάντηση της κας Bonino εξ ονόματος της Επιτροπής στις γραπτές ερωτήσεις P-2334/97, P-2369/97, E-2389/97, E-2390/97, E-2391/97 και E-2392/97 (29 Ιουλίου 1997)

Σύμφωνα με το άρθρο 9, παράγραφος 2, του κανονισμού (ΕΟΚ) αριθ. 3760/92 του Συμβουλίου για τη θέσπιση κοινοτικού συστήματος για την αλιεία και την υδατοκαλλιέργεια ((ΕΕ L 389 31.12.1992 )), τα κράτη μέλη ενημερώνουν ετησίως την Επιτροπή για τα κριτήρια που θέσπισαν σχετικά με την κατανομή των διαθέσιμων αλιευτικών δυνατοτήτων που τους χορηγήθηκαν, σύμφωνα με το κοινοτικό δίκαιο και την κοινή αλιευτική πολιτική. Επομένως, υπάγεται στην αρμοδιότητα των κρατών μελών η θέσπιση των όρων χορήγησης αδειών εφόσον οι όροι αυτοί δεν διέπονται από το κοινοτικό δίκαιο αλλά κατά την άσκηση της αρμοδιότητας αυτής τα κράτη μέλη υποχρεούνται να τηρούν το κοινοτικό δίκαιο, και να ενημερώνουν την Επιτροπή.

Στο πλαίσιο αυτό, η Επιτροπή είναι αρμόδια να κρίνει την συμφωνία των προτεινόμενων εθνικών μέτρων με το κοινοτικό δίκαιο καθώς και να ανακοινώνει τη γνώμη της σε κάθε κράτος μέλος που ζητά επιβεβαίωση της συμφωνίας αυτής από την Επιτροπή.

Το Δικαστήριο δέχεται ότι ο στόχος του συστήματος των ποσοστώσεων μπορεί πράγματι να δικαιολογήσει τoυς όρους που προορίζονται να εξασφαλίσουν ότι υπάρχει πραγματικός οικονομικός δεσμός μεταξύ του σκάφους και του εν λόγω κράτους μέλους εφόσον ο στόχος των όρων αυτών είναι ότι οι πληθυσμοί που εξαρτώνται από την αλιεία και τις συναφείς βιομηχανίες να μπορούν να λάβουν τις ποσοστώσεις.

Όπως και τα άλλα κράτη μέλη, το Ηνωμένο Βασίλειο είναι αρμόδιο για τη θέσπιση μέτρων που έχουν ως στόχο την εξασφάλιση της ύπαρξης του πραγματικού οικονομικού δεσμού με το αλιευτικό σκάφος που φέρει τη σημαία του. Το Ηνωμένο ζήτησε επιβεβαίωση σχετικά με το εάν ορισμένα μέτρα είναι σύμφωνα με το κοινοτικό δίκαιο.

Στην επιστολή που απέστειλε στον κ. Blair, ο Πρόεδρος της Επιτροπής απάντησε ότι οι προτεινόμενοι όροι μπορεί να είναι σύμφωνοι με το κοινοτικό δίκαιο εφόσον δεν εισάγουν διακρίσεις, προσαρμόζονται στο αντικείμενό τους, δεν είναι σωρευτικοί και δίνουν την δυνατότητα στους ενδιαφερόμενους να συμμορφωθούν με έναν ή περισσότερους από τους όρους αυτούς, ή να ικανοποιήσουν άλλες ενδεχόμενες απαιτήσεις για να αποδείξουν την ύπαρξη οικονομικού δεσμού με την χώρα της σημαίας.

Πριν από την ανταλλαγή επιστολών με τον κ. Blair πραγματοποιήθηκαν τεχνικές συζητήσεις μεταξύ των βρετανικών αρχών και της Επιτροπής, και οι ισπανικές αρχές ενημερώθηκαν σχετικά με τα αποτελέσματα των συζητήσεων αυτών σε εύθετο χρόνο.

Σε οποιοδήποτε περίπτωση, η Επιτροπή θα εξετάσει λεπτομερώς οποιοδήποτε ειδικό μέτρο το οποίο μπορεί να θεσπίσει το Ηνωμένο Βασίλειο όσον αφορά την χορήγηση των ποσοστώσεων, όπως έπραξε στο παρελθόν θα συνεχίσει να πράττει και στο μέλλον τηρώντας τη νομοθεσία όλων των κρατών μελών και ως θεματοφύλακας των συνθηκών.

Η Επιτροπή θα δεχθεί την συμφωνία οποιαδήποτε οριστικού μέτρου με το κοινοτικό δίκαιο εφόσον αυτό δεν εισάγει διακρίσεις, προσαρμόζεται στο αντικείμενό του, δεν είναι σωρευτικό και είναι πλήρως σύμφωνο με την νομολογία του Δικαστηρίου λαμβάνοντας υπόψη, όπως είναι το καθήκον της, το έννομο συμφέρον όλων των κρατών μελών.